2. ปัจจัยความเสี่ยง

  ความเสี่ยงในทางธุรกิจอาจเกิดจากกลยุทธ์การดำเนินงาน สถานะทางการเงิน
  การปฎิบัติตามข้อบังคับของกฎหมาย การเปลี่ยนแปลงกฎระเบียบและกฎหมายโดยภาครัฐ
  ภัยธรรมชาติ การปฏิบัติงานหรือระบบเทคโนโลยีสารสนเทศ โดยความเสี่ยงหลักๆ ที่บริษัทฯ
  เผชิญมีทั้งความเสี่ยงที่มีสาเหตุมาจากสภาพแวดล้อมภายนอกได้แก่ สภาวะเศรษฐกิจและการเมือง
  ภัยธรรมชาติ และกฎระเบียบข้อบังคับของรัฐและกฎหมาย
  และความเสี่ยงที่มีสาเหตุจากปัจจัยภายในได้แก่ ผลิตภัณฑ์ บุคลากร
  และระบบเทคโนโลยีสารสนเทศ

  สภาวะเศรษฐกิจ การเมือง และภัยธรรมชาติ

  การดำเนินธุรกิจศูนย์จำหน่ายสินค้าแบบชำระเงินสดและบริการตนเองมีความอ่อนไหวต่อการเปลี่ยนแปลงของสภาพแวดล้อมของสภาวะเศรษฐกิจและการเมืองในระดับหนึ่ง
  สภาวะเศรษฐกิจหดตัวลงในปี 2552 ความไม่สงบทางการเมืองที่เกิดขึ้นในไตรมาสที่สองปี 2553
  ภัยแล้งและภาวะน้ำท่วมรุนแรง
  ส่งผลให้ความเชื่อมั่นของผู้บริโภคในประเทศลดลงและยังส่งผลกระทบต่อภาคธุรกิจการท่องเที่ยว
  รวมทั้งยังส่งผลกระทบเป็นวงกว้างต่อภาคอุตสาหกรรมอื่น ซึ่งรวมถึงบริษัทฯ ด้วย
  แต่เนื่องจากบริษัทฯ จัดจำหน่ายสินค้าจำเป็นต่อการดำรงชีวิตและสินค้าประเภทอาหารสด
  ประกอบกับการมีสาขากระจายอยู่ทั่วประเทศ ทำให้ผลกระทบจากปัจจัยดังกล่าวมีไม่มาก

  กฎระเบียบข้อบังคับของรัฐและกฎหมาย

  ภายใต้สภาวะการดำเนินธุรกิจปัจจุบัน บริษัทฯ
  ต้องดำเนินธุรกิจภายใต้กฎระเบียบข้อบังคับของรัฐและกฎหมายกว่า 30 ฉบับ
  และมีแนวโน้มที่จะถูกควบคุมมากขึ้นเนื่องจากมีระเบียบข้อบังคับและกฎหมายใหม่ๆ
  อยู่ระหว่างการพิจารณาออกเป็นกฎหมายบังคับใช้

  การเติบโตของภาคธุรกิจค้าปลีกค้าส่งรูปแบบใหม่ในประเทศไทยในช่วงทศวรรษที่ผ่านมา
  แม้ว่าจะทำให้ผู้บริโภคได้รับประโยชน์จากการมีทางเลือกในการหาซื้อสินค้าเพิ่มมากขึ้น
  และทำให้คุณภาพของสินค้าและบริการดีขึ้น
  แต่ธุรกิจค้าปลีกค้าส่งกลับถูกมองว่าได้สร้างผลกระทบแก่ผู้ค้าปลีกรายย่อย ในช่วงปี 2546
  จึงได้มีการประกาศใช้กฎหมายผังเมือง พระราชบัญญัติควบคุมอาคารและกฎระเบียบข้อบังคับอื่นๆ
  ที่เกี่ยวข้อง
  ซึ่งการบังคับใช้กฎหมายดังกล่าวได้ลดความสามารถในการขยายกิจการในเขตเมืองของผู้ประกอบการธุรกิจค้าปลีกค้าส่งเป็นอย่างมาก

  การบังคับใช้พระราชบัญญัติการแข่งขันทางการค้าในปี 2546
  ซึ่งเน้นเรื่องผู้มีอำนาจเหนือตลาดและการปฏิบัติทางการค้าที่ไม่เป็นธรรม
  และยังได้วางแนวทางในการกำหนดวิธีปฏิบัติทางการค้าระหว่างผู้ประกอบธุรกิจค้าปลีกค้าส่งและผู้ผลิตหรือผู้จัดจำหน่าย
  ซึ่งจะสร้างอุปสรรคแก่ผู้ประกอบการในธุรกิจค้าปลีกค้าส่ง

  กระทรวงพาณิชย์ได้กำกับดูแลราคาสินค้าอุปโภคบริโภคอย่างเข้มงวดโดยอาศัยอำนาจตามพระราชบัญญัติว่าด้วยราคาสินค้าและบริการ
  พ.ศ. 2542 ซึ่งปัจจุบันยังมีผลบังคับใช้อยู่แม้ว่าราคาน้ำมันและสินค้าโภคภัณฑ์ต่างๆ
  จะมีความผันผวนอย่างมาก

  พระราชบัญญัติควบคุมเครื่องดื่มแอลกอฮอล์โดยกระทรวงสาธารณสุขซึ่งมีผลบังคับใช้ในเดือนกุมภาพันธ์
  พ.ศ. 2551 โดยมีเป้าหมายที่จะลดปัญหาทางสังคมที่มีสาเหตุมาจากเครื่องดื่มแอลกอฮอล์
  กฎหมายฉบับนี้ได้วางข้อห้ามในการโฆษณาเครื่องดื่มแอลกอฮอล์และการจัดรายการส่งเสริมการขายต่างๆ

  พระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัยโดยคณะกรรมการคุ้มครองผู้บริโภคซึ่งมีผลบังคับใช้ตั้งแต่เดือนกุมภาพันธ์
  พ.ศ. 2552 ได้กำหนดให้ผู้ประกอบการต้องรับผิดชอบต่อความเสียหายต่างๆ
  ที่เกิดจากสินค้าที่ไม่ปลอดภัย

  ความเป็นไปได้ของการบังคับใช้พระราชบัญญัติการประกอบธุรกิจค้าปลีกหรือค้าส่งเป็นปัจจัยเสี่ยงอีกประการหนึ่งในการดำเนินธุรกิจ
  เมื่อวันที่ 22 ธันวาคม พ.ศ. 2552
  คณะรัฐมนตรีได้มีมติยอมรับในหลักการของร่างพระราชบัญญัติและร่างดังกล่าวอยู่ระหว่างการตรวจทานของคณะกรรมการกฤษฎีกา
  หากพระราชบัญญัติดังกล่าวมีผลบังคับใช้จะก่อให้เกิดผลกระทบกับการดำเนินงานของธุรกิจค้าปลีกและค้าส่งโดยเฉพาะในส่วนของการขยายสาขา
  การควบคุมเวลาเปิด-ปิด เป็นต้น

  จากกฏระเบียบข้อบังคับของรัฐและกฎหมายต่างๆ ที่ได้กล่าวมาข้างต้น บริษัทฯ
  จะต้องเพิ่มความระมัดระวังมากขึ้นในการปฏิบัติตามกฎระเบียบดังกล่าวเพื่อหลีกเลี่ยงความเสี่ยงที่อาจเกิดขึ้น
  ซึ่งจะทำให้กระบวนการดำเนินงานมีความซับซ้อนมากขึ้นและมีต้นทุนในการประกอบธุรกิจเพิ่มขึ้น

  ผลิตภัณฑ์

  ผู้บริโภคในปัจจุบันได้ให้ความใส่ใจเกี่ยวกับความปลอดภัยของอาหารและความถูกสุขอนามัยของอาหารเพิ่มขึ้น
  ประกอบกับมีหน่วยงานกำกับดูแลที่ชัดเจนมากขึ้น เนื่องจากสินค้าส่วนใหญ่ของบริษัทฯ
  เป็นสินค้าประเภทอาหารซึ่งมีความเสี่ยงต่อการปนเปื้อนและอ่อนไหวต่อเหตุการณ์เชิงลบที่ทำให้ผู้บริโภคเกิดความกลัวเป็นวงกว้างอาทิ
  ไข้หวัดนก บริษัทฯ
  พยายามลดทอนผลกระทบดังกล่าวด้วยการใช้ขั้นตอนการประกันคุณภาพและกระบวนการควบคุมคุณภาพ
  การสรรหาสินค้าจากผู้ผลิตที่เชื่อถือได้และได้รับการรับรอง
  การกำหนดมาตรฐานความสะอาดและสุขอนามัยอย่างเข้มงวดสำหรับศูนย์กระจายสินค้า
  สาขาและพนักงาน

  บุคลากร

  บริษัทฯ ดำเนินการฝึกอบรมและลงทุนในบุคลากรอย่างต่อเนื่อง ขณะเดียวกันบริษัทฯ
  ยังต้องแข่งขันกับคู่แข่งรายอื่นในการแสวงหาบุคลากรที่ดีที่สุดจากกลุ่มแรงงานที่มีทักษะและความเชี่ยวชาญในธุรกิจด้านนี้ที่มีอยู่น้อยโดยเฉพาะในพื้นที่ต่างจังหวัด
  บริษัทฯ
  มีความเสี่ยงในเรื่องของความสามารถในการว่าจ้างและการรักษาพนักงานที่มีทักษะตรงกับที่บริษัทฯ
  ต้องการ อย่างไรก็ตามบริษัทฯ เชื่อว่าสภาพแวดล้อมการทำงานที่ดี
  การให้การสนับสนุนและการฝึกอบรบแก่พนักงาน
  ความรู้สึกถึงการทำงานเป็นทีมประกอบกับสภาพแวดล้อมการทำงานที่เหมือนคนในครอบครัวเดียวกันระหว่างพนักงานจะช่วยให้บริษัทฯ
  สามารถลดความเสี่ยงด้านบุคลากรได้

  ระบบปฏิบัติการทางธุรกิจ

  บริษัทฯ มีการใช้เทคโนโลยีสารสนเทศทั่วทั้งองค์กรซึ่งเป็นพื้นฐานในการดำเนินธุรกิจของบริษัทฯ
  ระบบปฏิบิตงานหลักของบริษัทฯ มีการใช้คอมพิวเตอร์เข้ามาช่วยในการปฏิบัติงานทั้งหมด
  ดังนั้นบริษัทฯ
  จึงเผชิญความเสี่ยงที่จะได้รับผลกระทบเชิงลบอย่างรุนแรงหากระบบสารสนเทศขัดข้องหรือได้รับความเสียหายจากไวรัสคอมพิวเตอร์หรือมีภัยพิบัติเกิดขึ้น
  แผนกเทคโนโลยีสารสนเทศของบริษัทฯ มีการเตรียมพร้อมอยู่ตลอดเวลาทำให้มั่นใจได้ว่า บริษัทฯ
  สามารถป้องกันความเสี่ยงจากเหตุการณ์ดังกล่าวได้อย่างมีประสิทธิภาพ นอกจากนี้บริษัทฯ
  ยังได้ดำเนินโครงการ ”การบริหารจัดการการดำเนินธุรกิจอย่างต่อเนื่องภายใต้ภาวะวิกฤติ”
  (Business Continuity Management หรือ “BCM”)
  ทำให้ยิ่งมั่นใจว่าส่วนงานที่สำคัญสามารถดำเนินต่อไปได้แม้เกิดภัยพิบัติ